# Úvod

Zelené verejné obstarávanie (Green Public Procurement /ďalej GPP/) je jedným z dobrovoľných nástrojov environmentálnej politiky. Je definované v Oznámení Komisie Európskemu parlamentu, Rade, Európskemu a sociálnemu výboru a Výboru regiónov KOM(2008)400 s názvom Verejné obstarávanie pre lepšie životné prostredie ako „proces, v ktorom sa verejné orgány snažia obstarať tovary, služby a stavebné práce so zníženým negatívnym dopadom na životné prostredie počas celého ich životného cyklu, v porovnaní s tovarmi, službami a stavebnými prácami s rovnakou primárnou funkciou, ktoré by boli inak obstarané”. Zelené verejné obstarávanie je postup, pri ktorom sa zohľadňujú environmentálne aspekty v rámci verejného obstarávania, a to zadávaním environmentálnych charakteristík do súťažných podkladov, teda predstavuje spôsob, ktorým možno prispieť k ochrane životného prostredia v rámci postupov verejného obstarávania.

Európska únia aktívne podporuje a presadzuje politiku zeleného verejného obstarávania v kontexte politiky udržateľnej výroby a spotreby. Stratégia Európa 2020 identifikuje verejné obstarávanie ako jeden z kľúčových nástrojov na dosahovanie inteligentného, udržateľného a inkluzívneho rastu. Využitie potenciálu kúpnej sily verejných inštitúcií, ktorá podľa prieskumov Európskej komisie z roku 2011 predstavuje približne 19 % hrubého domáceho produktu Európskej únie (ďalej EÚ), na obstarávanie výrobkov a služieb, ohľaduplných k životnému prostrediu, môže výrazne prispieť k napĺňaniu konkrétnych environmentálnych cieľov.

# Národný akčný plán pre zelené verejné obstarávanie v Slovenskej republike na roky 2011 – 2015

Podpora uplatňovania politiky zeleného verejného obstarávania v Slovenskej republike (ďalej SR) je zabezpečená prostredníctvom vládou schváleného Národného akčného plánu pre zelené verejné obstarávanie v SR na roky 2011 – 2015. Jeho gestorom je Ministerstvo životného prostredia SR. Uznesenie vlády SR č. 22/2012 z 18. januára 2012 ukladá ministrom a predsedom ostatných ústredných orgánov štátnej správy SR uplatňovať princípy GPP v rámci svojej pôsobnosti každoročne do roku 2015, predsedom samosprávnych krajov a predsedovi Združenia miest a obcí Slovenska je uplatňovanie GPP v rámci ich pôsobnosti odporúčané.

Strategickým cieľom akčného plánu je zvýšiť podiel uplatňovania GPP v SR na úrovni ústredných orgánov štátnej správy na 65 % a na úrovni samosprávnych krajov a miest na 50 % do roku 2015. Úroveň uplatňovania GPP sa hodnotí na základe dvoch kvantitatívnych indikátorov, a to:

 *Indikátor 1: percentuálny podiel zeleného obstarávania z celkového verejného obstarávania vo väzbe na počet zákaziek (uzatvorených zmlúv a objednávok),*

*Indikátor 2: percentuálny podiel zeleného obstarávania z celkového verejného obstarávania vo väzbe na hodnotu uskutočnených zákaziek (uzatvorených zmlúv a objednávok) za kalendárny rok.*

Na dosiahnutie strategického cieľa boli v rámci akčného plánu stanovené tri parciálne ciele, a to:

1. budovať povedomie verejných obstarávateľov a obstarávateľov o problematike zeleného verejného obstarávania v podmienkach Slovenskej republiky,

2. posilniť uplatňovanie environmentálnych charakteristík vo verejných zákazkách,

3. hodnotiť úroveň uplatňovania zeleného verejného obstarávania v Slovenskej republike vo väzbe na požiadavky Európskej komisie.

Uznesenie vlády, ktorým bol Národný akčný plán schválený, ukladá ministrovi životného prostredia SR, v spolupráci s ostatnými ministrami a predsedami ústredných orgánov štátnej správy, predkladať na rokovanie vlády pravidelné informácie o jeho implementácii za príslušný kalendárny rok. Monitorovanie GPP v SR realizujeme prostredníctvom elektronického dotazníkového prieskumu, v rámci ktorého MŽP SR oslovilo ústredné orgány štátnej správy a im podriadené organizácie, samosprávne kraje u samosprávnych krajov – Bratislavský, Trnavský, Žilinský a Prešovský – sme oslovili aj ich podriadené organizácie) a mestských úradov.

V rámci monitorovania zeleného verejného obstarávania boli za rok 2013 sledované nasledujúce indikátory: počet oslovených subjektov; počet zapojených subjektov do prieskumu; percentuálny podiel zapojených subjektov do prieskumu; celkový počet realizovaných zákaziek, uzatvorených zmlúv a objednávok za rok 2013 inštitúciami, zapojenými do dotazníkového prieskumu a ich hodnota v EUR; celkový počet realizovaných zelených zákaziek, uzatvorených zmlúv a objednávok za rok 2013 inštitúciami, zapojenými do dotazníkového prieskumu a ich hodnota v EUR; priemerná úroveň uplatňovania GPP v SR za rok 2013, stanovená na základe indikátora 1 a indikátora 2; uplatnené environmentálne charakteristiky vo verejnom obstarávaní vo väzbe na počet a hodnotu v EUR realizovaných zelených zákaziek; využitie kritérií schém environmentálneho označovania typu I (Environmentálna značka EÚ, Environmentálne vhodný produkt, iné národné značky) vo väzbe na počet a hodnotu nákupov; využívanie energetického štítkovania vo väzbe na počet a hodnotu nákupov; požiadavky na environmentálne manažérstvo vo väzbe na počet a hodnotu zákaziek; počet a hodnota realizovaných zelených zákaziek na tovary, služby a stavebné práce; počet a hodnota v EUR zákaziek/nákupov, uskutočnených pre 10 prioritných skupín produktov, vytýčených Európskou komisiou.

# Priemerná úroveň uplatňovania zeleného verejného obstarávania v SR za rok 2013

V rámci monitorovania priemernej úrovne GPP v SR za rok 2013 bolo elektronickou formou oslovených 992 inštitúcií SR (459 ústredných orgánov a im podriadených organizácií a 533 samosprávnych krajov a nimi zriadených organizácií, miest a mestských častí). Zoznam oslovených inštitúcií je uvedený v prílohe 3. Do dotazníkového prieskumu sa zapojilo spolu 576 subjektov, z čoho bolo 303 ústredných orgánov a podriadených organizácií vrátane obstarávateľov a 273 samosprávnych krajov, nimi zriadených organizácií a miestnych úradov. Celková návratnosť dotazníkov za rok 2013 tak predstavuje 58,61%. Tabuľka 1 zobrazuje počet inštitúcií, ktoré boli oslovené v rámci dotazníkového prieskumu (992), a počet aktívne zapojených (576), t.j. odpovedali zaslaním vyplneného dotazníka. Tabuľka tiež zobrazuje počet organizácií v členení na ústredné orgány a podriadené organizácie (255) a samosprávne kraje, nimi zriadené organizácie a mestá (200), ktoré uplatnili environmentálne charakteristiky pri vynaložení verejných prostriedkov; počet organizácií v členení na ústredné orgány a podriadené organizácie (35) a samosprávne kraje, nimi zriadené organizácie a mestá (53), ktoré neuplatnili environmentálne charakteristiky vo verejnom obstarávaní v roku 2013; počet organizácií, ktoré v roku 2013 nerealizovali verejné obstarávanie (spolu 9) a počet organizácií, ktoré nedodali údaje, potrebné k vyhodnoteniu (spolu 24).

**Tabuľka 1: Prehľad počtu oslovených inštitúcií v rámci monitorovania za rok 2013**

|  |  |  |  |
| --- | --- | --- | --- |
|  | **Ústredné orgány** | **Samosprávne kraje a mestá** | **Spolu** |
| Počet oslovených subjektov | 459 | 533 | 992 |
| Počet subjektov zapojených do prieskumu | 303 | 273 | 576 |
| Organizácia, ktorá uplatnila zelené obstarávanie | 255 | 200 | 455 |
| Organizácia, ktorá neuplatnila zelené obstarávanie | 35 | 53 | 88 |
| Organizácia, ktorá nerealizovala verejné obstarávanie | 6 | 3 | 9 |
| Organizácia, ktorá nedodala údaje potrebné na vyhodnotenie | 7 | 17 | 24 |
| Organizácia, ktorá sa nezapojila do prieskumu | 156 | 260 | 416 |

V roku 2013 uskutočnilo 552 subjektov (počet organizácií, ktoré sa do prieskumu zapojili (576) okrem 24 organizácií, ktoré nedodali údaje, potrebné k vyhodnoteniu) celkom 213 925 zákaziek, z čoho bolo 143 783 zákaziek na dodanie tovaru, 63 619 zákaziek na poskytnutie služby a 6 523 zákaziek na uskutočnenie stavebných prác. Celková hodnota realizovaných zákaziek bola 3 201 867 588,27 EUR, z čoho bolo 832 646 577,95 EUR vynaložených na tovary, 891 963 056,10 EUR na služby a 1 477 257 954,22 EUR na stavebné práce, ako dokumentuje tabuľka 2 /a zároveň je to podložené údajmi v prílohe 3 tohto dokumentu/.

**Tabuľka 2: Počet a hodnota zákaziek realizovaných v roku 2013**

|  |  |  |
| --- | --- | --- |
|  | **Celkový počet zákaziek** | **Celková hodnota zákaziek [EUR]** |
| **Tovary** | **Služby** | **Stavebné práce** | **Spolu** | **Tovary** | **Služby** | **Stavebné práce** | **Spolu** |
| **Ústredné orgány štátnej správy** | 99 580 | 39 393 | 5 205 | 144 178 | 800 115 937,15 | 857 453 543,83 | 1 425 351 724,27 | 3 082 921 205,25 |
| **Samosprávne kraje a mestá** | 44 203 | 24 226 | 1 318 | 69 747 | 32 530 640,80 | 34 509 512,27 | 51 906 229,95 | 118 946 383,02 |
| **Spolu** | **143 783** | **63 619** | **6 523** | **213 925** | **832 646 577,95** | **891 963 056,10** | **1 477 257 954,22** | **3 201 867 588,27** |

543 organizácií, ktoré v roku 2013 realizovali verejné obstarávanie, uskutočnilo celkom 12 046 zákaziek, zmlúv a objednávok s uplatnením environmentálnych charakteristík, z čoho bolo 9 576 zákaziek na dodanie tovaru, 649 zákaziek na poskytnutie služieb a 1 821 zákaziek na uskutočnenie stavebných prác. Celková hodnota zelených zákaziek bola 1 723 095 820,52 EUR, z čoho bolo 378 447 924,55 EUR vynaložených na dodanie „zelených“ tovarov, 22 404 245,56 EUR na poskytnutie „zelených“ služieb a 1 322 243 650,41 EUR na uskutočnenie „zelených“ stavebných prác, ako dokumentuje tabuľka 3.

**Tab. 3 Počet a hodnota zelených zákaziek, zrealizovaných v roku 2013**

|  |  |  |
| --- | --- | --- |
|  | **Celkový počet zelených zákaziek** | **Celková hodnota zelených zákaziek [EUR]** |
| **Tovary** | **Služby** | **Stavebné práce** | **Spolu** | **Tovary** | **Služby** | **Stavebné práce** | **Spolu** |
| **Ústredné orgány štátnej správy** | 6 796 | 496 | 1 573 | 8 865 | 375 700 236,58 | 19 821 761,87 | 1 311 055 537,44 | 1 706 095 820,52 |
| **Samosprávne kraje a mestá** | 2 780 | 153 | 248 | 3 181 | 2 747 687,97 | 2 582 483,69 | 11 188 112,97 | 16 518 284,63 |
| **Spolu** | **9 576** | **649** | **1 821** | **12 046** | **378 447 924,55** | **22 404 245,56** | **1 322 243 650,41** | **1 723 095 820,52** |

Do vyhodnotenia priemernej úrovne uplatňovania GPP v SR boli zaradené len subjekty, ktoré uviedli aspoň základné údaje, potrebné pre vyhodnotenie, t.j. celkový počet a celkovú hodnotu zrealizovaných zákaziek, uzatvorených zmlúv a objednávok v sledovanom roku. V rámci monitorovania rok 2013 bolo do vyhodnotenia zaradených 543 respondentov, 24 respondentov nedodalo potrebné údaje a 9 subjektov nerealizovali v roku 2013 verejné obstarávanie, t.j. celkovo 33 subjektov, ktoré sa do prieskumu zapojili, neboli zaradené do celkového vyhodnotenia.

Za zelenú zákazku je v rámci uskutočneného monitorovania považovaná zákazka, uzatvorená zmluva alebo objednávka, pri ktorej bola uplatnená aspoň jedna environmentálna charakteristika. Pričom pod pojmom environmentálna charakteristika možno rozumieť technickú špecifikáciu, príp. vlastnosť výrobku, služby alebo stavebnej práce, ktorá znižuje negatívny vplyv tohto výrobku, služby alebo stavebnej práce na životné prostredie v porovnaní s produktom rovnakej funkčnosti, ktorý by bol inak obstaraný. V roku 2013 uplatnilo environmentálne charakteristiky vo verejnom obstarávaní/nakupovaní 455 subjektov (255 ústredných orgánov a im podriadených organizácií a 200 samosprávnych krajov, nimi zriadených organizácií, miest a mestských častí), čo predstavuje 83,8 % vyhodnocovaných inštitúcií a organizácií. 88 vyhodnocovaných subjektov (16,2 %) neuplatnilo zelené verejné obstarávanie, ako dokumentuje graf 1.



**Graf 1 Percentuálny podiel uplatnenia environmentálnych charakteristík vo verejnom obstarávaní**

## Priemerná úroveň uplatňovania GPP v SR za rok 2013 vo väzbe na indikátor 1

Prehľad o **celkovom počte** realizovaných zákaziek v členení na zákazky na dodanie tovaru, zákazky na poskytnutie služby a zákazky na uskutočnenie stavebných prác v pomere k počtu zelených zákaziek na tovary, služby a stavebné práce, poskytuje graf 2. Celkom sa v roku 2013 realizovalo 143 783 zákaziek/nákupov na dodanie tovaru, z čoho bolo 9 576 zákaziek s využitím environmentálnych charakteristík. Na poskytnutie služby sa za rok 2013 zrealizovalo 63 619 zákaziek, z čoho bolo 649 zelených zákaziek. Na uskutočnenie stavebných prác sa zrealizovalo 6 523 zákaziek, z čoho pri 1 821 z nich boli uplatnené environmentálne charakteristiky.



**Graf 2 Celkový počet zákaziek a počet zelených zákaziek**

Na základe údajov, získaných od verejných obstarávateľov a obstarávateľov, sme stanovili priemerná úroveň uplatňovania GPP v SR za rok 2013 vo väzbe na ***indikátor 1*** (percentuálny podiel zeleného verejného obstarávania vzhľadom k celkovému verejnému obstarávaniu vo väzbe na počet zákaziek, uzatvorených zmlúv a objednávok): ***5,6 %.***

Graf 3 porovnáva celkový počet všetkých zákaziek s počtom realizovaných zelených zákaziek/nákupov, uskutočnených v roku 2013 **ústrednými orgánmi a podriadenými organizáciami**, ktoré boli zapojené do monitorovania. Celkom sa v roku 2013 uskutočnilo 99 580 zákaziek/nákupov na dodanie tovaru, z čoho bolo 6 796 zákaziek s využitím environmentálnych charakteristík. Na poskytnutie služby sa za rok 2013 zrealizovalo 39 393 zákaziek, z čoho bolo 496 zelených zákaziek. Na uskutočnenie stavebných prác sa zrealizovalo 5 205 zákaziek, z toho pri 1 573 z nich boli uplatnené environmentálne charakteristiky.

Graf 3: Celkový počet zákaziek a počet zelených zákaziek zrealizovaný ústrednými orgánmi a podriadenými organizáciami



Priemerná úroveň GPP za rok 2013, ktorú dosiahli *ústredné orgány a podriadené organizácie,* ako je podložené v prílohe 3 tohto dokumentu, vo väzbe na *indikátor 1* je *6,1 %.*

Graf 4 zobrazuje celkový počet všetkých zákaziek a počet zrealizovaných zelených zákaziek/nákupov, uskutočnených v  roku 2013 **samosprávnymi krajmi a mestskými úradmi**, ktoré boli zapojené do monitorovania. Celkom sa uskutočnilo 44 203 zákaziek/nákupov na dodanie tovaru, z čoho bolo 2 780 zákaziek s využitím environmentálnych charakteristík. Na poskytnutie služby sa za rok 2013 zrealizovalo 24 226 zákaziek, z čoho bolo 153 zelených zákaziek. A na uskutočnenie stavebných prác sa zrealizovalo 1 318 zákaziek, pričom pri 248 z nich sa uplatnili environmentálne charakteristiky.



Graf 4: Celkový počet zákaziek a počet zelených zákaziek, zrealizovaných samosprávnymi krajmi a mestami

*Priemerná úroveň* GPP za rok 2013, ktorú dosiahli *samosprávne kraje a mestské úrady*, ako je podložené v prílohe 3 tohto dokumentu, vo väzbe na *indikátor 1* je *4,6 %.*

## Priemerná úroveň uplatňovania zeleného verejného obstarávania v SR za rok 2013 vo väzbe na indikátor 2

V grafe 5 je zobrazené porovnanie **celkovej hodnoty** všetkých zákaziek v EUR s hodnotou zákaziek/nákupov s uplatnením environmentálnych charakteristík, uskutočnených v  roku 2013. Celkom sa vynaložilo 832 646 577,95 EUR na zákazky na dodanie tovaru, z čoho bolo 378 447 924,55 EUR využitých na nákup tovarov s uplatnením environmentálnych charakteristík. Na poskytnutie služby bolo za rok 2013 celkovo vynaložených 891 963 056,10 EUR, z čoho 22 404 245,56 EUR bolo využitých na nákup zelených služieb. Na uskutočnenie stavebných prác bolo použitých 1 477 257 954,22 EUR, pričom 1 322 243 650,41 EUR predstavuje hodnotu zákaziek na environmentálne stavebné práce.



**Graf 5: Celková hodnota zákaziek a hodnota zelených zákaziek**

Na základe údajov, získaných od verejných obstarávateľov a obstarávateľov, bola stanovená *priemerná úroveň uplatňovania GPP v SR za rok 2013 vo väzbe na indikátor 2* (percentuálny podiel zeleného verejného obstarávania vzhľadom k celkovému verejnému obstarávaniu vo väzbe na finančnú hodnotu): ***53,8 %.***

Na grafe č. 6 je zobrazené porovnanie celkovej hodnoty všetkých zákaziek /v EUR/ s hodnotou zákaziek/nákupov s uplatnením environmentálnych charakteristík, uskutočnených v  roku 2013 **ústrednými orgánmi a im podriadenými organizáciami**, ktoré sa zapojili do monitorovania. Celkom sa zrealizovali nákupy v hodnote 800 115 937,15 EUR na dodanie tovaru, z toho sa 375 700 236,58 EUR vyčerpalo na nákup tovarov s využitím environmentálnych charakteristík. Na poskytnutie služby sa za rok 2013 celkom vyčerpalo 857 453 543,83 EUR, z toho 19 821 761,87 EUR na nákup zelených služieb. Na realizáciu stavebných prác sa vynaložilo 1 425 351 724,27 EUR, pričom 1 311 055 537,44 EUR predstavuje hodnotu zákaziek na environmentálne stavebné práce.



**Graf 6: Celková hodnota zákaziek a hodnota zelených zákaziek zrealizovaných ústrednými orgánmi a ich podriadenými organizáciami**

*Priemerná úroveň* GPP za rok 2013, ktorú dosiahli *ústredné orgány štátnej správy a im podriadené organizácie*, ako je podložené v prílohe 3 tohto dokumentu, vo väzbe na *indikátor 2* je *55,4 %.*

Na grafe 7 je zobrazené porovnanie celkovej hodnoty všetkých zákaziek v EUR s hodnotou zákaziek/nákupov s uplatnením environmentálnych charakteristík, uskutočnených v  roku 2013 **samosprávnymi krajmi a mestskými úradmi**, ktoré sa zapojili do monitorovania. Celkom sa zrealizovali zákazky v hodnote 32 530 640,80 EUR na dodanie tovaru, z toho sa 2 747 687,97 EUR vynaložilo na nákup tovarov s využitím environmentálnych charakteristík. Na poskytnutie služby bolo za rok 2013 celkom vynaložilo 34 509 512,27 EUR, z toho 2 582 483,69 EUR na nákup zelených služieb. Na uskutočnenie stavebných prác sa vynaložilo 51 906 229,95 EUR, z toho11 188 112,97 EUR predstavuje hodnotu zákaziek na environmentálne stavebné práce.



**Graf 7 Celková hodnota zákaziek a hodnota zelených zákaziek, zrealizovaných samosprávnymi krajmi a mestami**

*Priemerná úroveň* GPP za rok 2013, ktorú dosiahli *samosprávne kraje a mestské úrady*, ako je podložené v prílohe 3, vo väzbe na *indikátor 2* je *13,9 %.*

V rámci monitorovania a hodnotenia úrovne GPP za samosprávne kraje sme v oku 2013 zapojili do monitorovania 4 samosprávne kraje (Bratislavský, Trnavský, Žilinský a Prešovský samosprávny kraj), ktoré nám sprístupnili adresy svojich priamo riadených organizácií alebo ich oslovili sami s tým, že vyplnené dotazníky majú posielať priamo na spracovanie na MŽP SR a SAŽP. Tým sa rozšíril okruh respondentov, ktorí túto agendu vykonávali po prvýkrát a nemajú s ňou skúsenosť, čo mohlo spôsobiť aj medziročný pokles oboch indikátorov v tejto skupine organizácií.

Graf 8 zobrazuje priemernú úroveň uplatňovania GPP v SR za rok 2013, vyhodnotenú na základe získaných údajov od ústredných orgánov a podriadených organizácií a samosprávnych krajov a miest.



**Graf 8 Priemerná úroveň uplatňovania zeleného verejného obstarávania v SR za rok 2013**

Graf 9 znázorňuje medziročné porovnanie percentuálnej úrovne indikátora 1 a indikátora 2 v zmysle strategického cieľa, stanoveného v Národnom akčnom pláne pre GPP v SR na roky 2011 – 2015, a to za roky 2011 - 2013.

#

**Graf 9: Priemerná úroveň uplatňovania zeleného verejného obstarávania v SR v jednotlivých rokoch plnenia NAP GPP II**

## Zadávanie environmentálnych charakteristík

Monitorovanie environmentálnych charakteristík, ktoré verejní obstarávatelia a obstarávatelia využili v postupoch verejného obstarávania, sme vyhodnotili zvlášť pre každý indikátor zvlášť. Graf 10, ktorý poskytuje prehľad využitých environmentálnych charakteristík vo väzbe na indikátor 1, znázorňuje, že najčastejšie využitými environmentálnymi charakteristikami boli *recyklované materiály* (4 440 zákaziek/nákupov), *znížený obsah znečisťujúcich látok v nakupovaných produktoch* (1 480 zákaziek/nákupov) a *šetrenie elektriny* (1 366 zákaziek/nákupov). Najmenej zákaziek sa zrealizovalo v kategórii šetrenie vody (172). Jednotlivé predmety zákaziek pre jednotlivé kategórie environmentálnych charakteristík sú podrobne uvedené v prílohe 4 tohto dokumentu.



**Graf 10: Prehľad využitých environmentálnych charakteristík vo väzbe na indikátor 1**

Graf 11 poskytuje prehľad využitých environmentálnych charakteristík vo väzbe na indikátor 2. V zelených zákazkách s celkovo najvyššou peňažnou hodnotou boli uplatnené environmentálne charakteristiky: *environmentálne nakladanie s odpadmi* (1 367 238 866,60 EUR), *šetrenie elektriny* (297 055 625,94 EUR) a *znížený obsah znečisťujúcich látok v nakupovaných produktoch* (33 615 858,37 EUR). Najmenej finančných prostriedkov bolo vynaložených na *šetrenie vody* (674 679,75 EUR).



**Graf 11: Prehľad využitých environmentálnych charakteristík vo väzbe na indikátor 2**

##

##

## Využívanie environmentálnych kritérií na udelenie environmentálneho označenia

V zmysle § 34 ods. 2 písm. b) zákona č.25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov ( ďalej „zákon o verejnom obstarávaní“) môže verejný obstarávateľ a obstarávateľ v súťažných podkladoch vypracovať opis predmetu zákazky na základe výkonnostných a funkčných požiadaviek, ktoré môžu zahŕňať environmentálne charakteristiky. Tieto charakteristiky môžu vychádzať zo špecifikácií, definovaných v európskej, viacnárodnej, národnej alebo inej environmentálnej značke (§ 34 ods. 7). V zmysle § 34 ods. 8 môže verejný obstarávateľ a obstarávateľ v súťažných podkladoch uviesť, že produkty, označené environmentálnou značkou, sa považujú za produkty, ktoré spĺňajú technické požiadavky, určené v súťažných podkladoch. Verejný obstarávateľ a obstarávateľ musí akceptovať aj iný vhodný dôkaz. V zmysle § 35 ods. 3 môže verejný obstarávateľ a obstarávateľ za jedno z kritérií na vyhodnotenie ponúk určiť kritérium, zamerané na hodnotenie environmentálnych charakteristík predmetu zákazky.

V rámci monitorovania GPP v SR sa sleduje využívanie environmentálnych kritérií pre európsku schému environmentálneho označovania (Environmentálna značka EÚ), osobitných podmienok na udelenie národnej značky podľa schémy environmentálneho označovania (Environmentálne vhodný produkt), prípadne využívanie environmentálnych kritérií z ďalších národných systémov environmentálneho označovania (napr. Severská labuť, Modrý Anjel, Ekologicky šetrný výrobek, Umweltzeichen a pod.).

Kritériá v rámci európskej schémy environmentálneho označovania (Environmentálna značka EÚ) verejní obstarávatelia a obstarávatelia v roku 2013 uplatnili celkom v  438 zákazkách/nákupoch v celkovej hodnote 1 935 608,92 EUR. Jednotlivé predmety zákaziek/nákupov sú podrobne uvedené v prílohe 5 tohto dokumentu. Osobitné podmienky na udelenie národnej značky (Environmentálne vhodný produkt) obstarávatelia a verejní obstarávatelia požadovali pri 50 zákazkách v celkovej hodnote 43 052,86 EUR. V rámci zeleného verejného obstarávania sa využili aj iné národné systémy pre environmentálne označovanie, a to Modrý anjel, Škandinávska labuť, Ekologicky šetrný výrobek, Životné prostredie Rakúska. Predmety zákaziek/nákupov, počty a hodnoty v EUR pre jednotlivé subjekty, ktoré tieto environmentálne označenia využili pri verejnom obstarávaní/nakupovaní, sú bližšie uvedené v prílohe 5 tohto dokumentu.

## Využívanie energetického štítkovania a systému environmentálneho manažérstva

Podľa zákona o verejnom obstarávaní je verejný obstarávateľ povinný pri obstarávaní energeticky významného výrobku, ak predpokladaná hodnota zákazky je nadlimitná, určiť v opise predmetu zákazky požiadavky len na taký energeticky významný výrobok, ktorý spĺňa kritériá najvyššej výkonnosti a patrí do najvyššej triedy energetickej účinnosti podľa osobitného predpisu. V rámci monitorovania GPP sa sleduje počet a hodnota zákaziek, pri ktorých sa uplatnilo energetické štítkovanie a tiež predmet zákazky, ktorý sa obstarával s takýmto štítkom, požadovaná trieda energetickej hospodárnosti a finančný limit zákazky, v ktorej sa štítkovanie požadovalo.

Podľa zákona o verejnom obstarávaní môže uchádzač alebo záujemca preukázať technickú alebo odbornú spôsobilosť uvedením opatrení environmentálneho manažérstva, ktoré použije pri plnení zmluvy. Verejný obstarávateľ/obstarávateľ môže vyžadovať od uchádzačov alebo záujemcov predloženie certifikátu kvality, vydaného nezávislou inštitúciou, ktorým sa potvrdzuje splnenie určitých opatrení environmentálneho riadenia. V rámci GPP sa sleduje dôkaz o splnení opatrení environmentálneho riadenia, ktorý sa od uchádzačov/záujemcov vyžadoval, predmet zákazky, pri ktorej mal byť tento dôkaz predložený a tiež počet a hodnota zelených zákaziek s uplatnením uvedenej environmentálnej charakteristiky.

Energetické štítkovanie sa uplatnilo celkom pri 599 zákazkách/nákupoch verejných obstarávateľov a obstarávateľov v celkovej hodnote 41 682 532,46 EUR. Systém environmentálneho manažérstva podľa normy ISO 14001 sa uplatnil v 1 602 zákazkách v celkovej hodnote 117 076 947,87 EUR. Bližšie informácie sú uvedené v prílohe 5 tohto dokumentu.

## Využívanie environmentálnych charakteristík pre 10 prioritných skupín produktov

Európska komisia (ďalej EK) postupne aktualizuje a vytvára nové GPP charakteristiky, ktoré sú navrhnuté tak, aby sa dali priamo vložiť do súťažných podkladov. Tieto environmentálne charakteristiky sú založené na údajovej základni, ktorá využíva dostupné vedecké informácie a údaje, prístup LCA (posudzovanie životného cyklu), existujúce kritériá environmentálneho označovania a informáciách od zainteresovaných strán z priemyslu, spoločností a členských štátov. Environmentálne charakteristiky pre GPP boli vytvorené za účelom jednotnej a transparentnej realizácie GPP v celej EÚ a jednotného monitorovania dosiahnutej úrovne GPP v členských krajinách.

Prioritné skupiny produktov pre realizáciu GPP EK vybrala na základe multikriteriálnej analýzy, ktorá zahŕňa najmä priestor pre zlepšenie životného prostredia, verejné výdavky, potenciálny vplyv na dodávateľov, možnosti nastavenia príkladu pre súkromných spotrebiteľov či podniky, politickú citlivosť, existenciu relevantných a ľahko použiteľných kritérií, dostupnosť na trhu a ekonomickú efektívnosť.

Tabuľka 4 porovnáva počet a hodnotu zákaziek, realizovaných bez vyžitia environmentálnych charakteristík, s počtom a hodnotou zelených zákaziek, pre prioritné skupiny produktov, vytýčené EK. Najväčší počet zákaziek (47 329) bol obstaraný v skupine produktov Stravovacie služby a zásobovanie potravinami. Avšak v najvyššej hodnote (1 458 597 151,64 EUR) bola obstaraná skupina produktov Stavebníctvo.

**Tabuľka 4: Porovnanie počtu a hodnoty zákaziek prioritných skupín produktov**

|  |  |  |  |
| --- | --- | --- | --- |
| **Skupina produktov** | **Bez využitia environmentálnych kritérií** | **S využitím environmentálnych kritérií** | **Spolu** |
| **Počet zákaziek** | **Hodnota zákaziek v EUR** | **Počet zákaziek** | **Hodnota zákaziek v EUR** | **Počet zákaziek** | **Hodnota zákaziek v EUR** |
| Kopírovací a grafický papier | 2 054 | 1 367 818,83 | 688 | 2 705 089,74 | 2 742 | 4 072 908,57 |
| Čistiace prostriedky a služby | 7 348 | 5 354 891,87 | 1 312 | 1 850 712,02 | 8 660 | 7 205 603,89 |
| Kancelárske IT zariadenia | 868 | 4 106 522,94 | 296 | 338 956 927,92 | 1 164 | 343 063 450,86 |
| Stavebníctvo | 2 421 | 135 213 420,79 | 35 968 | 1 323 383 730,85 | 38 389 | 1 458 597 151,64 |
| Doprava | 2 324 | 3 608 993,63 | 198 | 29 093 304,62 | 2 522 | 32 702 298,25 |
| Nábytok | 1 563 | 2 279 327,51 | 85 | 190 049,58 | 1 648 | 2 469 377,09 |
| Elektrická energia | 2 112 | 35 523 791,78 | 1 | 14 904,02 | 2 113 | 35 538 695,80 |
| Stravovacie služby a zásobovanie potravinami | 45 712 | 60 981 102,48 | 1 617 | 3 890 876,61 | 47 329 | 64 871 979,09 |
| Textílie | 2 321 | 6 176 411,85 | 64 | 4 120 166,39 | 2 385 | 10 296 578,24 |
| Záhradnícke produkty a služby | 496 | 627 175,21 | 62 | 246 599,83 | 558 | 873 775,04 |
| **Spolu** | **67 219** | **255 239 456,89** | **40 291** | **1 704 452 361,58** | **107 510** | **1 959 691 818,47** |

Záverom možno konštatovať, že povedomie verejných obstarávateľov o problematike zeleného verejného obstarávania v Slovenskej republike je stále nízke. Preto je na mieste pokračovať v propagácii tohto dobrovoľného nástroja environmentálnej politiky a neustále oboznamovať s možnosťami jeho uplatňovania v praxi čo možno najviac verejných organizácií. Na dosiahnutie strategického cieľa vytýčeného v Národnom akčnom pláne pre GPP v SR na roky 2011 – 2015 je potrebné realizovať všetky parciálne ciele. Zvyšovanie informovanosti verejných orgánov o problematike GPP je nevyhnutným predpokladom pre zvýšenie úrovne uplatňovania environmentálnych charakteristík v procese verejného obstarávania. Je potrebné usmerňovať environmentálne správanie sa organizácií financovaných z verejných zdrojov, nakoľko ich dopyt predstavuje významný podiel na trhu.

SAŽP organizačne zabezpečuje odborné semináre pre verejných obstarávateľov a obstarávateľov, a v spolupráci s Ministerstvom životného prostredia SR ich spoluzabezpečuje po odbornej stránke. Počas seminárov, organizovaných v jednotlivých krajských mestách, sa lektorky z MŽP SR a SAŽP snažia účastníkom priblížiť právny a politický rámec GPP v EÚ a SR, Národný akčný plán pre GPP v SR na roky 2011 až 2015, ako aj praktické uplatňovanie environmentálnych charakteristík vo verejnom obstarávaní/nakupovaní. Pre zjednodušenie vypĺňania dotazníka na monitorovanie a hodnotenie GPP v SR, ktorý Ministerstvo životného prostredia SR každoročne požaduje od verejných obstarávateľov a obstarávateľov, zabezpečuje SAŽP, v priebehu seminárov, metodické usmernenie pre jeho vypĺňanie.

Od roku 2013 je uverejnená na webovej stránke SAŽP ([www.sazp.sk](http://www.sazp.sk)) metodická príručka pre verejných obstarávateľov, zameraná predovšetkým na možnosti uplatňovania environmentálnych charakteristík v praxi verejného obstarávania. V tejto príručke môže verejnosť nájsť veľa užitočných informácií, súvisiacich s problematikou GPP, predovšetkým zdroje environmentálnych charakteristík, použiteľných pre súťažné podklady pri zadávaní zákaziek. Prostredníctvom webovej stránky je tiež zriadený GPP helpdesk pre poskytovanie odborných informácií pri uplatňovaní zeleného verejného obstarávania.

Významnou zmenou, ktorá ovplyvnila monitorovanie a hodnotenie úrovne GPP v SR bolo prijatie zákona č. 345/2012 Z. z. o niektorých opatreniach v miestnej štátnej správe, v zmysle ktorého s účinnosťou od 1. januára 2013 boli zrušené krajské školské, stavebné, pozemkové, lesné a katastrálne úrady, krajské úrady životného prostredia, krajské úrady pre cestnú dopravu a pozemné komunikácie a územné vojenské správy; ako aj zákona č. 180/20132 Z. z. o organizácii miestnej štátnej správy a o zmene a doplnení niektorých zákonov, ktorým boli s účinnosťou od 1. októbra 2013 zrušené obvodné pozemkové, lesné úrady, obvodné úrady životného prostredia, obvodné úrady pre cestnú dopravu a pozemné komunikácie a správy katastra. Agenda špecializovanej štátnej správy prešla pod novozriadené okresné úrady v pôsobnosti Ministerstva vnútra SR. Zamestnanci, ktorí sa venovali verejnému obstarávaniu a boli vyškolení v oblasti zeleného verejného obstarávania v uplynulých rokoch, už v mnohých prípadoch nepracujú - po zrušení špecializovanej štátnej správy - v oblasti verejného obstarávania, čo sa do istej miery môže prejaviť ako spomaľujúci prvok v procese uplatňovania environmentálnych charakteristík vo verejnom obstarávaní.

Aj napriek tomu, že výsledky, dosiahnuté za rok 2013 sú v medziročnom porovnaní priaznivé – Indikátor 1 vzrástol o 0,6 percentuálneho bodu (ďalej p. b.) na 5,6% a Indikátor 2 vzrástol medziročne o 33,2 p. b. na 53,8%, budeme pokračovať v dobre nastavených činnostiach (vzdelávanie verejných obstarávateľov a obstarávateľov, poskytovanie informácií o GPP, spolupráca s EK a inými členskými štátmi v oblasti GPP a ostatné), pričom prehĺbime spoluprácu na regionálnej úrovni (s mestami, samosprávnymi krajmi a ich podriadenými organizáciami), pretože tu pôsobiace subjekty dosiahli v roku 2013 pomerne nízku úroveň podielu GPP na celkovom verejnom obstarávaní (13,9%), čo ich vzďaľuje od vytýčeného cieľa - dosiahnuť v roku 2015 úroveň 65% zelených zákaziek na všetkých zákazkách vo verejnom obstarávaní na úrovni ústredných orgánov štátnej správy a im podriadených organizácií a 50% na úrovni samosprávnych krajov, im podriadených organizácií a miest v SR.